b'\n_START_ARTICLE_\nSA8000 (yritysvastuuj\xc3\xa4rjestelm\xc3\xa4)\n_START_PARAGRAPH_\nSA8000 on j\xc3\xa4rjest\xc3\xb6jen johtama yritysten tehtaita tarkastava vastuuj\xc3\xa4rjestelm\xc3\xa4. Sen perusti vuonna 1997 yhdysvaltalainen j\xc3\xa4rjest\xc3\xb6 Social Accountability International. SA8000 kattaa 62 valtiossa sijaitsevat 3\xc2\xa0598 yrityst\xc3\xa4, joilla ty\xc3\xb6skentelee 1\xc2\xa0951\xc2\xa0800 ty\xc3\xb6ntekij\xc3\xa4\xc3\xa4. Vastuuj\xc3\xa4rjestelm\xc3\xa4n p\xc3\xa4\xc3\xa4t\xc3\xa4nt\xc3\xa4valta on jaettu kaikkien siihen osallistuvien toimijoiden kesken.  _NEWLINE_SA8000 tarkastaa, tehd\xc3\xa4\xc3\xa4nk\xc3\xb6 tehtaalla lapsity\xc3\xb6t\xc3\xa4 tai pakkoty\xc3\xb6t\xc3\xa4, syrjit\xc3\xa4\xc3\xa4nk\xc3\xb6 ty\xc3\xb6ntekij\xc3\xb6it\xc3\xa4, onko heill\xc3\xa4 vapaus yhdisty\xc3\xa4 oikeuksiensa puolustamiseksi ja k\xc3\xa4yd\xc3\xa4 ty\xc3\xb6ehtoneuvotteluja, miten on huolehdittu terveydest\xc3\xa4 ja turvallisuudesta, sek\xc3\xa4 millaisia ovat kurinpidolliset menettelyt, ty\xc3\xb6aika, palkka ja johtaminen. Palkan, joka ei sis\xc3\xa4ll\xc3\xa4 ylit\xc3\xb6it\xc3\xa4, on vastattava valtion laissa m\xc3\xa4\xc3\xa4ritelty\xc3\xa4 tai teollisuudenalan minimipalkkaa tai ty\xc3\xb6ehtosopimuksessa m\xc3\xa4\xc3\xa4ritelty\xc3\xa4, jos sellainen on. Palkan on riitett\xc3\xa4v\xc3\xa4 ty\xc3\xb6ntekij\xc3\xa4n perheen el\xc3\xa4miseen (ruokaan, veteen, asumiseen, koulutukseen, terveydenhuoltoon, liikennev\xc3\xa4lineen k\xc3\xa4ytt\xc3\xa4miseen, vaatetukseen sek\xc3\xa4 muuhun v\xc3\xa4ltt\xc3\xa4m\xc3\xa4tt\xc3\xb6m\xc3\xa4\xc3\xa4n ja sis\xc3\xa4llett\xc3\xa4v\xc3\xa4 varautuminen yll\xc3\xa4tt\xc3\xa4viin menoihin)._NEWLINE_SA8000-j\xc3\xa4rjestelm\xc3\xa4n tarkoitus on perustua Kansainv\xc3\xa4lisen ty\xc3\xb6j\xc3\xa4rjest\xc3\xb6 ILO:n laatimiin sopimuksiin, YK:n yleismaailmalliseen ihmisoikeuksien julistukseen sek\xc3\xa4 YK:n lapsen oikeuksien sopimukseen.\n_START_SECTION_\nTeollisuudenalat ja valtiot, joissa eniten k\xc3\xa4yt\xc3\xb6ss\xc3\xa4\n_START_PARAGRAPH_\nJ\xc3\xa4rjestelm\xc3\xa4\xc3\xa4 k\xc3\xa4ytet\xc3\xa4\xc3\xa4n 56 teollisuudenalalla, eniten tekstiiliteollisuudessa (522 yrityst\xc3\xa4, joilla 280\xc2\xa0000 ty\xc3\xb6ntekij\xc3\xa4\xc3\xa4) sek\xc3\xa4 vaateteollisuudessa (380 yrityst\xc3\xa4, joilla 232\xc2\xa0000 ty\xc3\xb6ntekij\xc3\xa4\xc3\xa4) ja seuraavaksi eniten elektroniikkateollisuudessa (90 yrityst\xc3\xa4, joilla 143\xc2\xa0000 ty\xc3\xb6ntekij\xc3\xa4\xc3\xa4), elintarviketeollisuudessa (146 yrityst\xc3\xa4, joilla 106\xc2\xa0000 ty\xc3\xb6ntekij\xc3\xa4\xc3\xa4), siivouspalvelualalla (178 yrityst\xc3\xa4, joilla 101\xc2\xa0000 ty\xc3\xb6ntekij\xc3\xa4\xc3\xa4), ja metalliteollisuudessa (100 yrityst\xc3\xa4, joilla 101\xc2\xa0000 ty\xc3\xb6ntekij\xc3\xa4\xc3\xa4). _NEWLINE_SA8000-j\xc3\xa4rjestelm\xc3\xa4\xc3\xa4 k\xc3\xa4ytet\xc3\xa4\xc3\xa4n eniten tarkastamaan ty\xc3\xb6ntekij\xc3\xb6iden oloja Intiassa (524\xc2\xa0000 ty\xc3\xb6ntekij\xc3\xa4\xc3\xa4), Kiinassa (366\xc2\xa0000), Italiassa (260\xc2\xa0000), Brasiliassa (108\xc2\xa0000), Pakistanissa (105\xc2\xa0000) ja Vietnamissa (77\xc2\xa0000).\n_START_SECTION_\nSuhde muihin vastuuj\xc3\xa4rjestelmiin\n_START_PARAGRAPH_\nSA8000-j\xc3\xa4rjestelm\xc3\xa4n tarkastuksen taso vastaa yritysten johtaman BSCI-j\xc3\xa4rjestelm\xc3\xa4n kahdesta tarkastustasosta tiukempaa "best practises"-tarkastusta. SA8000 JA BSCI k\xc3\xa4ytt\xc3\xa4v\xc3\xa4t tarkastajinaan samoja tarkastusyrityksi\xc3\xa4.'